Să fim oneşti cu noi înşine: acest regim PSD nu are nici una din caracteristicile unei guvernări democratice, ci seamănă tot mai mult cu o armată de ocupaţie, care nu urmăreşte decât să stoarcă ţara de resurse.

Unii i-ar spune „stat mafiot”, după modelul din Rusia sau Transnistria, sau „cleptocraţie” (regimul hoţilor), dar eu prefer această comparaţie.

Exemplu: uitaţi-vă la modul brutal în care au fost invadate companiile energetice de stat de către clienţii noii puteri. Securitatea energetică a ţării este pusă în pericol, investiţii uriaşe în zăcămintele din Marea Neagră ar putea rămâne fără finalitate, zeci de mii de oameni au rămas fără curent la o banală furtună. Dar nu asta-i interesează pe oamenii din PSD şi ALDE.

Alt exemplu: deşi epidemia de rujeaolă şi criza vaccinurilor erau previzibile de la începutul anului, prima grijă a noului ministru al Sănătăţii a fost să-şi instaleze amicii la conducerea spitalelor. Abia prin aprilie a realizat că a rămas fără vaccinuri, că peste 20 de copii nevinovaţi au murit de rujeolă şi a organizat licitaţia pentru a cumpăra noi doze.

Acesta-i regimul PSD, iar lucrurile vor merge din rău în mai rău, pe măsură ce vor sufoca DNA-ul şi-i vor scoate din sistem pe judecătorii curajoşi. Într-o ţară democratică, existau instituţii care să se opună Răului. De exemplu: Avocatul Poporului. Vă ia râsul, nu? Domnul Ciorbea este avocatul mafioţilor care suferă în închisoare, în nici un caz al poporului. Curtea Constituţională, altă instituţie care ar trebui să se opună abuzurilor puterii. Dar acolo se află Valer Dorneanu, creaţia lui Ion Iliescu şi a lui Adrian Năstase...

În sfârşit, în teorie avem un preşedinte şi o opoziţie parlamentară care, în 2019 şi 2020, vor veni să ne ceară votul, spunând că s-au opus PSD-ului...Dumneavostră veţi decide dacă îi credeţi.

Trăgând linie, cred că cetăţenii acestei ţări sunt singuri în înfruntarea cu regimul de ocupaţie condus de condamnatul Liviu Dragnea. Iluzia că ne va apăra altcineva este falsă şi periculoasă. Dacă poporul nu ieşea în stradă la începutul lunii februarie, nimeni n-ar fi oprit punerea în practică a odioasei ordonanţe 13. Ce cred eu că se poate face în aceste condiţii:

Nimic nu îi enervează pe pesedişti mai tare decât o guerillă activă şi constantă pe Facebook. Televiziunile sunt cumpărate, dar ei nu pot mitui câteva milioane de români care folosesc reţelele de socializare. Publicul anti-PSD de pe Facebook scrie bine şi are informaţii relevante, în timp ce postacii lor sunt nişte troglodiţi care nu conving pe nimeni.

Semnaţi petiţiile on-line sau în format clasic, pe hârtie, care cer demiterea primarilor pesedişti şi trecerea PSD în afara legii. Desigur, este un proces dificil din punct de vedere legal, dar un număr cât mai mare de semnatari contează...

Fiţi pregătiţi să ieşiţi în stradă de câte ori vor încerca – şi cu siguranţă că o vor mai face – să atace statul de drept şi să golească puşcăriile de marii corupţi. Oamenii aceştia nu ştiu decât de frica poporului! Amintiţi-vă nu doar de manifestaţiile din februarie, ci şi de spaima pe care au tras-o când, în decembrie 2015, o mână de ciobani hotărâţi au sărit zidul uriaş care-i separă pe parlamentari de popor. Eu le spun că pot să facă ziduri oricât de mari, nu-i vor intimida pe români şi nu vor fi apăraţi de furia alegătorilor...

Când domnul Dragnea mai vine la tribunal, îi putem organiza mici primiri festive , cu încurajări...sunt convins că imaginaţia voastră este suficient de bogată.

Boicotați televiziunile mogulilor! Scrieţi furnizorilor de publicitate să nu mai alimenteze cu bani aceste instrumente de linşaj.

Într-o democraţie funcţională, noi, cetăţenii, ne duceam liniştiţi la muncă, veneam seara acasă şi stăteam cu familia, ne informam în măsura timpului şi lăsam instituţiile politice – de la CCR la partidele parlamentare – să ne apere interesele în relaţia cu guvernarea PSD. Ne exprimam opţiunile politice prin vot, nu ieşind în stradă, înfruntând ameninţarea că vom fi ciomăgiţi de către miliţienii doamnei Carmen Dan. Dar aceasta nu este o democraţie funcţională. Ţara este pe mâna unei grupări infracţionale – folosesc intenţionat un termen pentru care CNA-ul a aplicat amenzi uriaşe şi abuzive – care vrea să distrugă statul de drept. Regimul Dragnea este profund ilegitim şi neconstituţional şi nu e doar dreptul, ci chiar datoria românilor să îşi apere ţara. În trecut, cetăţenii se băteau cu regimurile abuzive folosind praştia. Noi avem Facebook şi strada. Dar dacă această grupare va folosi instituţiile de forţă pe care şi le-a subordonat împotriva noastră, a celor care ne opunem civilizat, dar ferm, vom găsi şi alte mijloace...